राज्य सरकार की योजनाओं पर कहा- इसका वास्तविकता से लेना-देना नहीं
दौसा में आयोजित भाजपा के प्रबुद्ध जन सम्मेलन को संबोधित करते हुए अलवर सांसद बाबा बालकनाथ ने कहा कि वास्तविकता से परे, राज्य की कांग्रेस सरकार की योजनाओं का रेडियो सुबह-शाम बजता है। जिस तरह टीवी पर फिल्म और धारावाहिक आते हैं उससे पहले लिखा
दौसा में आयोजित भाजपा के प्रबुद्ध जन सम्मेलन को संबोधित करते हुए अलवर सांसद बाबा बालकनाथ ने कहा कि वास्तविकता से परे, राज्य की कांग्रेस सरकार की योजनाओं का रेडियो सुबह-शाम बजता है। जिस तरह टीवी पर फिल्म और धारावाहिक आते हैं उससे पहले लिखा आता है कि इसका वास्तविकता से कोई लेना-देना नहीं है।
उन्होंने कहा मुख्यमंत्री अशोक गहलोत ने राजस्थान को बर्बाद कर दिया है। कांग्रेस के विधायकों को जनता को लूटने की खुली छूट दे रही है। प्रदेश में अपराध का बोलबाला हो गया, भूमाफिया लोगों की जमीनों पर कब्जा कर रहे हैं, उन्हें राजनीतिक संरक्षण मिल रहा है इससे प्रदेश की कानून व्यवस्था पूरी तरह चौपट हो चुकी है।
सत्ता के लिए चुनाव से पहले बांट रहे रेवड़ी
अलवर सांसद ने कहा महंगाई राहत कैंप प्रदेश की जनता के साथ बड़ा छलावा है। कांग्रेस का ट्रेंड रहा है सत्ता प्राप्ति के लिए चुनाव से पहले रेवड़ी बांटकर प्रलोभन देने का काम करती है। ताकि जनता आशावादी बने और इनके झांसे में आकर इन्हें सत्ता सौप दे, लेकिन जनता समझ चुकी है। ऐसे में राजस्थान की जनता इनसे विमुख हो चुकी है और चुनावों में सत्ता मुक्त करेगी।
सनातन को अपना रही दुनिया
देश को हिंदू राष्ट्र की घोषणा के सवाल पर उन्होंने कहा दुनिया भारत की सनातन संस्कृति से प्रभावित है। भारत अनादि काल से सनातनी रहा है और सनातनी है, दुनिया भारत के सनातन को अपना रही है। उन्होंने कहा प्रधानमंत्री नरेंद्र मोदी के नेतृत्व वाला भारत प्रत्येक भारतवासी को गर्व से मस्तक उठाने का अवसर प्रदान करता है। उन्होंने कहा पूरी दुनिया मोदीजी के नेतृत्व में चमकते दमकते, तेजी से विकसित होते भारत को देखकर अचंभित है। यह पूरे देशवासियों के लिए गर्व का विषय है।
इनका हुआ सम्मान
कार्यक्रम में आपातकाल में बंदी रहे लोकतंत्र सेनानी सुरेश शर्मा लालसोट, भवानीशंकर मिश्रा सिकंदरा, बाबूलाल गुप्ता महेश्वरा, सुरेश बोहरा, सुरेश शर्मा ईटका, ‌बाबूलाल शर्मा गुरुजी, गोवर्धन बडेरा, द्वारका छोकरवाड़ा, अभशंकर शर्मा, कैलाश गोठड़ा, शंभूदयाल गुप्ता, देवनारायण जैमन, सत्यनारायण पालीवाल, सुशील गुर्जर, बाबूलाल महावर, महेश शर्मा, मोहनलाल सैनी, कैलाश रीवाली, जगदीश मंडावरी, लोहडीराम सैनी, हरसहाय मीणा, गंगालहरी विजय बांदीकुई का सम्मान किया गया।
इन्होंने भी सम्बोधित किया
प्रबुद्ध जन सम्मेलन की अध्यक्षता भाजपा जिलाध्यक्ष डॉ. प्रभुदयाल शर्मा ने की। वहीं पूर्व विधायक शंकर शर्मा, पूर्व जिलाध्यक्ष टीकम सिंह गुर्जर, घनश्याम बालाहेडी, अभशंकर शर्मा व सत्यनारायण सहारा ने संबोधित किया।
वीडियो: भास्कर जैमन